Kommer oor ‘ernstige’ ongelukke op N3Argieffoto: Departement van verkeersveiligheid Altesaam 983 ongelukke het tussen Januarie en November vanjaar op die N3-tolroete voorgekom, maar dit is die graad van ernstigheid van hierdie ongelukke wat die kommerwekkendste is. Só het Con Roux, die N3-tolkonsessie se kommersiële bestuurder, Vrydag gesê. Altesaam 1 044 ongelukke het in 2016 op dié hoofweg voorgekom – daar is dus ŉ geringe afname in die aantal ongelukke wat vanjaar op dié pad plaasgevind het vergeleke met verlede jaar. Roux meen egter dit is geen rede tot feesviering nie, aangesien die ernstigheid van die ongelukke op die pad aansienlik verhoog het. Die volledige statistieke rondom ongelukke op die N3 in 2017 sal eers in Januarie beskikbaar wees, maar Roux meen kommerwekkende tendense kan reeds waargeneem word. “Die N3-tolkonsessie deel die kommer van wetstoepassers en nooddienste dat oormatige spoed, roekeloosheid en ŉ toename in onpadwaardige voertuie die reeds gevaarlike situasie op ons paaie vererger,” het hy gesê. Altesaam 148 mense het in tussen Januarie en November 2017 in ongelukke op die N3 gesterf vergeleke met 89 sterftes in 2016. Hierdie sterftes was die resultaat van 107 noodlottige ongelukke vergeleke met 69 noodlottige ongelukke in 2016. Altesaam 34 voetgangers was by die noodlottige ongelukke betrokke in vergelyking met 23 voetgangers verlede jaar. Volgens die N3-tolkonsessie se data het die meerderheid ongelukke (25,5%) gebeur weens voertuie wat die pad verlaat, voertuie wat rol (21,8%) en voertuie wat van agter in beide bewegende en stilstaande voertuie vasjaag (13,6%). By 38,6% van ongelukke was ligte voertuie betrokke, terwyl swaar voertuie by 23,8% van ongelukkig betrokke was. By 3,4% van ongelukke was voertuie wat vir openbare vervoer gebruik word betrokke en dié ongelukke het tot 11 sterftes gelei. Roux het ook opgemerk dat daar vanjaar meer trompop-botsings op die N3 plaasgevind het (18 in vergelyking met 13 verlede jaar), asook meer ongelukke waar daar verskeie voertuie betrokke was (30 vergeleke met 21 in 2016). “Ons doen ŉ beroep op bestuurders om uiters versigtig op die paaie te wees en te alle tye aan al die verkeersreëls gehoor te gee. Selfs ‘klein’ ongelukke kan massiewe onbedoelde gevolge hê en ongekende skade veroorsaak.” Hy het gesê swaar verkeer word tussen 29 Desember en 2 Januarie op die N3-tolroete verwag, veral in ŉ noordelike rigting op pad na Gauteng. Volgens Roux word daar verwag dat die verkeer tot 2 500 voertuie per uur kan vermeerder en padgebruikers word aangeraai om te beplan vir spitsverkeer en vertragings te verwag. “Alle N3-tolkonsessie-plazas sal teen maksimum kapasiteit werk, tensy daar opdrag gegee word deur die Padverkeersinspektoraat dat tolhek-bane toegemaak moet word om verkeer te beheer,” het Roux gesê. Ongunstige weerstoestande word ook oor die volgende paar dae langs die N3 verwag met swaar donderstorms wat voorspel word en haelstorms wat onlangs in die Estcourt/Ladysmith-gebied voorgekom het. Vir inligting oor verkeer- of weerstoestande kan die N3-tolroete se 24 uur-hulplyn by 0800 63 4357 geskakel word, of volg @N3Route op Twitter.